-----------------------------------------------------------------------
  2. ปัจจัยความเสี่ยง

  -----------------------------------------------------------------------

ธุรกิจทุกประเภทมีความเสี่ยงแตกต่างกันไปและอาจส่งผลกระทบต่อองค์กรมากน้อยตามความสำคัญและวิธีการบริหารความเสี่ยงของแต่ละองค์กรโดยบริษัทฯ
มีความเสี่ยงหลักๆ ซึ่งสามารถจำแนกได้ดังต่อไปนี้

2.1 ความเสี่ยงด้านการดำเนินธุรกิจ

2.1.1
กรณีการถูกยกเลิกสัญญาการเป็นตัวแทนจัดจำหน่ายสินค้าหรือเมื่อบริษัทผู้ผลิตสินค้าแต่งตั้งตัวแทนจัดจำหน่ายในประเทศไทยเพิ่มเติม

บริษัทฯ เป็นตัวแทนจัดจำหน่าย (Distributor) สายสัญญาณ (Cabling) อยู่สองยี่ห้อหลัก ได้แก่
LINK และ AMP ซึ่งเป็นสินค้าของบริษัทผู้ผลิตอุปกรณ์ข่ายสายสัญญาณของประเทศสหรัฐอเมริกา
โดยสัดส่วนการขายสินค้ายี่ห้อ LINK คิดเป็นสัดส่วนกว่าร้อยละ 50
ของรายได้จากการจัดจำหน่ายของบริษัทฯ
ในการนี้บริษัทฯได้รับการแต่งตั้งเป็นผู้จัดจำหน่ายสินค้าในประเทศไทยแต่เพียงผู้เดียว (Exclusive
Distributor) ให้แก่สินค้ายี่ห้อ LINK และเป็นผู้จัดจำหน่ายสินค้าในประเทศไทย (Authorized
Distributor) ให้แก่สินค้ายี่ห้อ AMP ซึ่งสินค้าทั้งสองยี่ห้อ ได้แก่ LINK และ AMP นี้
เป็นสินค้าอุปกรณ์ข่ายสายสัญญาณและสื่อสารโทรคมนาคมที่มีผลิตภัณฑ์หลากหลาย
และมีความคล้ายคลึงกันในการใช้งาน สามารถใช้ทดแทนกันได้
ซึ่งแต่ละยี่ห้อมีความโดดเด่นไม่เหมือนกัน
ทำให้ลูกค้ามีทางเลือกสินค้าให้ตรงตามความต้องการกับการใช้งานได้
ทั้งนี้หากผู้ผลิตสินค้าเหล่านี้ไม่ต่อสัญญาการเป็นตัวแทนจัดจำหน่ายให้กับบริษัทฯ
อาจส่งผลกระทบต่อโครงสร้างยอดขายและกำไของบริษัทฯ ได้
โดยผลกระทบที่อาจจะเกิดขึ้นคือบริษัทฯ
อาจต้องหาผู้ผลิตสินค้ารายใหม่ในกรณีที่ถูกยกเลิกสัญญาการเป็นผู้จัดจำหน่ายดังกล่าว
รวมถึงสินค้าที่มาจากผู้ผลิตรายใหม่อาจมีคุณภาพไม่ทัดเทียมกับสินค้าเดิมที่มีอยู่
ซึ่งเป็นที่ยอมรับทางด้านคุณภาพโดยมาตรฐานสากล
โดยอาจส่งผลกระทบให้ลูกค้าเสียความเชื่อมั่นในคุณภาพสินค้าของบริษัทฯ และลดปริมาณการสั่งซื้อลง
อันอาจส่งผลให้ยอดขายและกำไรของบริษัทฯ ลดลง

อย่างไรก็ตาม เนื่องจากบริษัทฯ
เป็นผู้บุกเบิกและมีส่วนสำคัญในการทำการตลาดให้กับอุปกรณ์ข่ายสายสัญญาณทั้งสองยี่ห้อในประเทศไทย
อีกทั้งบริษัทฯ เป็นตัวแทนจัดจำหน่ายที่มีคุณภาพ
โดยสามารถรักษาและเพิ่มยอดขายและส่วนแบ่งการตลาดให้แก่อุปกรณ์ข่ายสายสัญญาณทั้งสองยี่ห้อในประเทศไทยนับตั้งแต่ได้รับการแต่งตั้งให้เป็นตัวแทนจัดจำหน่ายได้ดีมาโดยตลอด
บริษัทฯ จึงนับเป็นคู่ค้าที่สำคัญกับบริษัทผู้ผลิตเหล่านั้น ซึ่งเป็นเหตุผลที่ทำให้บริษัทฯ
มั่นใจว่าความเสี่ยงที่จะถูกยกเลิกสัญญาการเป็นตัวแทนจำหน่ายนั้นมีน้อยในระดับที่บริษัทฯ
สามารถบริหารจัดการได้
และหากบริษัทผู้ผลิตเหล่านั้นยกเลิกสัญญาการเป็นตัวแทนจำหน่ายของบริษัทฯ บริษัทฯ
ก็สามารถที่จะหาคู่ค้าอื่นๆ ที่ยินดีให้ บริษัทฯ
เป็นตัวแทนจัดจำหน่ายและทำการขยายตลาดในประเทศไทยให้ได้
โดยมีความสำเร็จในการทำการตลาดให้แก่ผลิตภัณฑ์ทั้งสองยี่ห้อดังกล่าวที่บริษัทฯ
ได้ทำสำเร็จมาแล้วเป็นเครื่องรับประกัน นอกจากนี้ บริษัทฯ
ได้จดทะเบียนเป็นเจ้าของเครื่องหมายการค้า “LINK” ภายในประเทศไทยแต่เพียงผู้เดียว
ทำให้บริษัทฯ สามารถที่จะจัดหาผู้ผลิตรายอื่นในการผลิตสินค้าภายใต้เครื่องหมายการค้า “LINK”
เพื่อจัดจำหน่ายภายในประเทศไทยแทนผู้ผลิตรายเดิมได้

2.1.2 ความเสี่ยงจากการเปลี่ยนแปลงในระบบเทคโนโลยีสารสนเทศ

ธุรกิจของบริษัทฯ เกี่ยวข้องกับระบบเทคโนโลยีสารสนเทศที่มีการเปลี่ยนแปลงอย่างรวดเร็ว
หากบริษัทฯ
ไม่สามารถติดตามความก้าวหน้าและพัฒนาการทางเทคโนโลยีให้สอดคล้องกับความต้องการของตลาด
อาจทำให้บริษัทฯ ไม่สามารถรักษาลูกค้าที่มีอยู่และเสียโอกาสทางธุรกิจได้

อย่างไรก็ตาม บริษัทฯ ได้จัดให้มีการพัฒนาทั้งสินค้าและความรู้ของพนักงานอยู่เสมอ ทำให้บริษัทฯ
สามารถตอบสนองความต้องการของลูกค้าได้อย่างทันท่วงที บริษัทฯ
ยังจัดให้มีการสำรวจความต้องการของลูกค้าในปัจจุบันรวมถึงการสำรวจความเคลื่อนไหวและการเปลี่ยนแปลงทางเทคโนโลยีในตลาดโลกผ่านการดูงานแสดงสินค้าในต่างประเทศอยู่อย่างสม่ำเสมอ
เพื่อให้สินค้าและบริการของบริษัทฯ มีการพัฒนาและก้าวทันการเปลี่ยนแปลงดังกล่าวได้ ทั้งนี้ บริษัทฯ
ได้จัดให้มีการฝึกอบรมให้แก่ทั้งพนักงานภายในบริษัทฯ เองและให้แก่ลูกค้าทั่วไปที่สนใจอีกด้วย

อนึ่ง บริษัทฯ
ยังได้นำความเสี่ยงจากการเปลี่ยนแปลงทางเทคโนโลยีมาเป็นโอกาสในการต่อยอดทางธุรกิจ
โดยบริษัทฯ ได้สร้างวัฒนธรรมองค์กรให้เป็นองค์กรวิศวกรรมที่มีนวัตกรรมสินค้าใหม่ๆ
สำหรับตลาดใหม่มาโดยตลอด

2.1.3 ความเสี่ยงด้านกฎหมายและนโยบายของรัฐบาลที่เกี่ยวข้องกับกิจการโทรคมนาคม

การดำเนินธุรกิจของบริษัทฯ มีความเกี่ยวข้องกับธุรกิจวิศวกรรมและธุรกิจโทรคมนาคม
ซึ่งในปัจจุบันการประกอบกิจการโทรคมนาคมอยู่ภายใต้การกำกับดูแลขององค์กรอิสระที่ทำหน้าที่กำกับดูแลกิจการโทรคมนาคม
คือ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
(“กสทช.”) ซึ่งการออกนโยบายและกฎระเบียบต่างๆ โดย กสทช.
อาจส่งผลกระทบอย่างมีนัยสำคัญต่อกิจการโทรคมนาคม เช่น นโยบายด้านการแข่งขันเสรี
นโยบายด้านค่าธรรมเนียมและค่าบริการ และนโยบายคุ้มครองผู้ใช้บริการ ทั้งนี้
การเปลี่ยนแปลงกฎระเบียบต่างๆ เหล่านี้อาจทำให้บริษัทฯ
เผชิญกับความเสี่ยงหากการเปลี่ยนแปลงนั้นส่งผลกระทบในเชิงลบต่อการประกอบธุรกิจของบริษัทฯ

อย่างไรก็ดี เนื่องจากบริษัทฯ เป็นผู้ได้รับอนุญาตประกอบกิจการโทรคมนาคมจาก กสทช.
อย่างถูกต้องตามกฎหมาย ดังนั้นก่อนที่จะมีการเปลี่ยนแปลงนโยบายหรือกฎหมายใดๆ
ในทางปฏิบัติแล้ว กสทช. จะมีการแจ้งให้ผู้ประกอบการทราบล่วงหน้า
รวมทั้งมีการรับฟังความคิดเห็นและประชุมหารือกันถึงนโยบายที่เหมาะสม ทำให้บริษัทฯ
มีระยะเวลาในการเตรียมความพร้อมและมีสิทธิคัดค้านได้ก่อนการบังคับใช้กฏระเบียบใหม่

2.1.4 ความเสี่ยงจากการทำงานของอุปกรณ์โครงข่าย ระบบการทำงานและระบบคอมพิวเตอร์

ธุรกิจโทรคมนาคมซึ่งดำเนินการโดยบริษัท อินเตอร์ลิ้งค์ เทเลคอม จำกัด
เป็นธุรกิจให้บริการที่ต้องพึ่งพาการทำงานของอุปกรณ์โครงข่าย
ระบบการทำงานและระบบคอมพิวเตอร์
ซึ่งระบบทั้งหมดนี้จะต้องสามารถทำงานได้อย่างมีเสถียรภาพตลอดเวลา
เพื่อตอบสนองความต้องการใช้งานของลูกค้า ดังนั้น
หากส่วนใดส่วนหนึ่งของระบบเหล่านี้เกิดการขัดข้องทั้งจากความผิดพลาดของระบบ
ความขัดข้องของอุปกรณ์ ภัยธรรมชาติ หรืออุบัติเหตุต่างๆ
ก็ย่อมจะส่งผลกระทบต่อการให้บริการลูกค้าของบริษัทฯ
และอาจส่งผลลบต่อผลการดำเนินงานและฐานะทางการเงินของบริษัทฯ อย่างมีนัยสำคัญได้
ทั้งจากรายได้ที่ขาดหายไปและค่าใช้จ่ายที่เพิ่มขึ้นจากการซ่อมบำรุงรักษาระบบให้กลับมาใช้งานได้อย่างมีเสถียรภาพ

อย่างไรก็ดี บริษัทฯ ตระหนักถึงความสำคัญของการให้บริการเป็นอย่างดี โดยบริษัทฯ
มีแผนที่จะก่อสร้างเส้นทางสำรองของโครงข่ายใยแก้วนำแสงในรูปแบบ Ring Topology
แบบไม่ทับซ้อนกันทางกายภาพ ซึ่งประกอบไปด้วย เส้นทางทางถนนและเส้นทางทางรถไฟ
ซึ่งเป็นวิธีการออกแบบตามหลักมาตรฐานที่มีการนำมาใช้กันอย่างแพร่หลายในต่างประเทศ
วิธีการดังกล่าวจะสามารถป้องกันปัญหาอันอาจเกิดจากการที่เส้นทางใดเส้นทางหนึ่งเกิดการชำรุด
และบริษัทฯ ได้จัดตั้งทีมงานคอยเฝ้าระวังและพร้อมแก้ไขปัญหาตลอด 24 ชั่วโมง (Network
Operation Center) นอกจากนี้ ในการคัดเลือกเครื่องมืออุปกรณ์ที่นำมาปฏิบัติงานนั้น บริษัทฯ
ได้ใช้ประสบการณ์จากการประกอบธุรกิจจัดจำหน่ายและธุรกิจวิศวกรรมมาใช้ในการเลือกอุปกรณ์ที่มีคุณภาพสูง
เช่น สายเคเบิ้ลใยแก้วนำแสงที่มีคุณภาพสูงตามมาตราฐานสากล
พร้อมการออกแบบเพิ่มเติมพิเศษและอุปกรณ์หลักที่สำคัญของโครงข่ายหลัก (Core Network)
และโครงข่ายย่อย (Access Network)
รวมถึงระบบไฟฟ้าที่ถูกคัดสรรให้สามารถใช้ได้เต็มประสิทธิภาพสูงสุดพร้อมทั้งการติดตั้งชุดอุปกรณ์สำรองเพื่อใช้งานในกรณีมีเหตุขัดข้องอีกด้วย

นอกจากนี้ ในกระบวนการติดตั้งอุปกรณ์ต่างๆ นั้น บริษัทฯ
ได้ให้ความสำคัญกับการคัดเลือกอุปกรณ์และกระบวนการติดตั้ง
เพื่อให้มั่นใจได้ว่าระบบที่ติดตั้งขึ้นจะสามารถทำงานได้อย่างมีเสถียรภาพ โดยบริษัทฯ
ได้ใช้ประสบการณ์ที่ได้รับจากธุรกิจจัดจำหน่ายสินค้าและธุรกิจวิศวกรรม
มาใช้ในการเลือกสรรอุปกรณ์และวิธีการติดตั้งอุปกรณ์อย่างเหมาะสม
นอกจากนี้ในกรณีที่มีปัญหาที่ไม่คาดคิดเกิดขึ้น บริษัทฯ
ได้มีการเตรียมความพร้อมโดยทีมซ่อมบำรุงที่สามารถเข้าถึงและซ่อมแซมให้แล้วเสร็จได้ภายในระยะเวลาที่กำหนดตามมาตราฐานการให้บริการแต่ละประเภทอีกด้วย

ทั้งนี้ บริษัทฯ ยังได้ป้องกันความเสี่ยงโดยการเน้นความสำคัญในการซ่อมบำรุงตามระยะเวลา
โดยให้ทีมวิศวกรทำการวิจัยและวิเคราะห์ถึงความเป็นไปได้ของเหตุเสียหรือข้อผิดพลาดต่างๆ
อันพึงจะเกิดในระบบงาน (Engineering Failure Simulation)
และทำการเข้าแก้ไขซ่อมแซมก่อนที่จะมีเหตุการณ์จริงเกิดขึ้น (Preventive Maintenance) เช่น
การซ่อมบำรุงเคเบิ้ลใยแก้วนำแสงตามระยะเวลา การอัพเดตเฟิร์มแวร์ของอุปกรณ์และซอร์ฟแวร์
และการบำรุงรักษาอุปกรณ์ที่เกี่ยวข้องทั้งหมดของโครงการตามระยะเวลาที่แนะนำจากผู้ผลิต เป็นต้น

2.1.5 ความเสี่ยงจากพึ่งพาผู้บริหารและบุคคลากร

ธุรกิจของบริษัทฯ ก่อตั้งโดยกลุ่มอนันตรัมพร ซึ่งปัจจุบันเป็นกลุ่มผู้ถือหุ้นใหญ่ของบริษัทฯ
โดยเป็นผู้มีอำนาจควบคุมและผู้บริหารหลักของบริษัทฯ ในตำแหน่งสำคัญ นอกจากนี้
ด้วยลักษณะของธุรกิจที่เกี่ยวข้องกับเทคโนโลยีและกฎเกณฑ์ในการประกอบธุรกิจที่ซับซ้อน
ทำให้บริษัทฯ ต้องอาศัยความรู้ ความสามารถ ความชำนาญ
และประสบการณ์ของบุคคลากรในสาขาต่างๆ ที่เกี่ยวข้องเป็นหลัก หากบริษัทฯ
สูญเสียผู้บริหารและบุคคลากรเหล่านี้
ก็อาจส่งผลกระทบต่อผลดำเนินงานและฐานะทางการเงินในอนาคตของบริษัทฯ ได้

อย่างไรก็ตาม ผู้บริหารหลักส่วนใหญ่อยู่กับบริษัทฯ มาเป็นเวลามากกว่า 10 ปี
และเป็นผู้ถือหุ้นของบริษัทฯ ซึ่งการที่ผู้บริหารมีส่วนร่วมในผลการดำเนินงานของบริษัทฯ
โดยการเป็นผู้ถือหุ้นนั้นจะช่วยส่งเสริมให้ผู้บริหารมีความตั้งใจและพยายามที่จะผลักดันการเจริญเติบโตทางธุรกิจให้เป็นไปอย่างต่อเนื่อง
นอกจากนี้ การจัดการบริหารอย่างมีระบบ ส่งผลให้การบริหารงานของบริษัทฯ
ไม่พึ่งพิงผู้บริหารระดับสูงบางรายมากจนเกินไป ซึ่งที่ผ่านมา บริษัทฯ
ได้มุ่งพัฒนาการบริหารงานอย่างมืออาชีพ
และพัฒนาผู้บริหารรุ่นใหม่ขึ้นมารองรับการขยายงานอย่างเป็นระบบ (Succession Plan)
อีกทั้งยังเปิดโอกาสให้ผู้บริหาร มีส่วนร่วมออกความคิดเห็นในการวางนโยบาย
และแผนธุรกิจของบริษัทฯ ตลอดจนให้อำนาจการตัดสินใจในด้านต่างๆ ตามความเหมาะสม
เพื่อส่งเสริมความเข้าใจและความเชี่ยวชาญในการบริหารธุรกิจของบริษัทฯ ด้วย

2.1.6 ความเสี่ยงจากการลงทุนในโครงการในอนาคตของบริษัทฯ

บริษัทฯ มีโครงการในอนาคตที่สำคัญ คือ โครงการ Interlink Fiber Optic Network และ
โครงการ Interlink Data Center ซึ่งทั้งสองโครงการเป็นธุรกิจใหม่ของบริษัทฯ
ซึ่งผลการตอบแทนจากโครงการเหล่านี้ขึ้นอยู่กับปัจจัยต่างๆ เช่น
ประสิทธิภาพของอุปกรณ์และระบบต่างๆ ที่เกี่ยวข้อง ความต้องการของตลาด
การแข่งขันในอุตสาหกรรม
และความเสี่ยงจากการเปลี่ยนแปลงของเทคโนโลยีและกฎหมายที่เกี่ยวข้อง เป็นต้น
ซึ่งความเสี่ยงจากปัจจัยดังกล่าวอาจส่งผลให้บริษัทฯ
อาจจะไม่ได้รับผลตอบแทนจากการลงทุนในโครงกล่าวดังกล่าวได้อย่างที่คาดหวังไว้

อย่างไรก็ตาม ผู้บริหารของบริษัทฯ ได้ทำการศึกษาโครงการเหล่านี้อย่างรอบคอบก่อนตัดสินใจลงทุน
และบริษัทฯ มีข้อได้เปรียบผู้ประกอบการรายอื่นจากการที่บริษัทฯ
มีความเชี่ยวชาญในการดำเนินธุรกิจจัดจำหน่ายและธุรกิจวิศวกรรม ทำให้บริษัทฯ
มีต้นทุนดำเนินงานสำหรับโครงการ Interlink Fiber Optic Network
ในต้นทุนที่ต่ำกว่าผู้ประกอบการรายอื่น ซึ่งมูลค่าสายสัญญาณและอุปกรณ์สำหรับโครงการ Interlink
Fiber Optic คิดเป็นมูลค่ามากกว่าร้อยละ 50 ของมูลค่าโดยรวมทั้งโครงการ นอกจากนี้ บริษัทฯ
มีทีมงานช่างและวิศวกรของธุรกิจวิศวกรรมซึ่งมีความเชี่ยวชาญในการออกแบบและก่อสร้างระบบสื่อสารสายสัญญาณเคเบิ้ลใยแก้วนำแสงมาก่อน
ส่งผลให้บริษัทฯ พัฒนาและออกแบบสายสัญญาณเพื่อป้องกันปัญหาที่อาจจะเกิดขึ้นในอนาคต
(อันพึงจะป้องกันได้) เช่น สายสัญญาณของโครงการ Interlink Fiber Optic Network
เป็นชนิดที่มีปลอกเหล็กเพื่อป้องกันสัตว์กัดแทะทำลายสายสัญญาณ โดยการออกแบบให้มีเปลือกหุ้ม 2
ชั้น (Double Jacket) ซึ่งจะช่วยป้องกันปัญหาอาจจะเกิดมาจากการติดตั้ง
และยังนำเอาเทคโนโลยีด้านวัสดุศาสตร์มาประยุกต์ใช้เพื่อเพิ่มความสามารถในการป้องกันและเพิ่มขีดความสามารถในการทนความร้อนหากเกิดเพลิงไหม้ในบริเวณใกล้เคียง
ซึ่งจะทำให้โครงข่ายสายสัญญาณของบริษัทฯ มีเสถียรภาพสูง นอกจากนี้ จากการที่บริษัทฯ
ใช้ทีมงานช่างและวิศวกรของบริษัทฯ ในการก่อสร้างและติดตั้งโครงข่ายเคเบิ้ลใยแก้วนำแสง
ทำให้ต้นทุนในการก่อสร้างและติดตั้งของบริษัทฯ อยู่ในระดับที่ต่ำกว่าผู้ประกอบการรายอื่น ทั้งนี้
มูลค่าค่าใช้จ่ายในการก่อสร้างและติดตั้งโครงข่ายเคเบิ้ลใยแก้วนำแสงคิดเป็นมูลค่ามากกว่าร้อยละ
30 ของมูลค่าโครงการ

2.2 ความเสี่ยงด้านการเงิน

2.2.1 ความเสี่ยงด้านอัตราแลกเปลี่ยน

ด้วยลักษณะทางธุรกิจของบริษัทฯ ที่ต้องสั่งซื้อสินค้าจากคู่ค้าในต่างประเทศ บริษัทฯ
จึงต้องชำระเงินค่าสินค้าเหล่านั้นเป็นสกุลเงินตราต่างประเทศเช่น สกุลเงินดอลล่าร์สหรัฐ เป็นต้น
การชำระค่าสินค้าเป็นเงินตราต่างประเทศนี้ทำให้บริษัทฯ เกิดความเสี่ยงด้านอัตราแลกเปลี่ยน
ซึ่งหากเงินบาทไทยมีการอ่อนตัวลงเมื่อเทียบกับสกุลเงินต่างประเทศก็อาจทำให้ต้นทุนสินค้าของบริษัทฯ
ในรูปเงินบาทไทยสูงขึ้น
สำหรับแนวทางการป้องกันความเสี่ยงจากความผันผวนด้านอัตราแลกเปลี่ยนนี้ บริษัทฯ
มีการบริหารจัดการความเสี่ยงโดยการทำสัญญาซื้อขายอัตราแลกเปลี่ยนล่วงหน้า (Currency
Forward)
เต็มจำนวนการซื้อสินค้าที่ต้องชำระเป็นเงินตราต่างประเทศกับธนาคารพาณิชย์มาโดยตลอด
ทำให้บริษัทฯ สามารถประมาณการต้นทุนสินค้าได้อย่างถูกต้องแม่นยำ
และนำไปสู่การกำหนดราคาขายสินค้าที่เหมาะสมที่ไม่ส่งผลกระทบในเชิงลบกับผลกำไรของบริษัทฯ
การป้องกันความเสี่ยงด้านอัตราแลกเปลี่ยนโดยการทำสัญญาซื้อขายอัตราแลกเปลี่ยนล่วงหน้ากับธนาคารพาณิชย์
เป็นแนวทางบริหารและจัดการความเสี่ยงที่มีส่วนสำคัญที่ทำให้บริษัทฯ
สามารถผ่านพ้นวิกฤตเศรษฐกิจของประเทศไทยในปี พ.ศ.2540 ได้ ดังนั้น
การป้องกันความเสี่ยงด้านอัตราแลกเปลี่ยนจึงถือเป็นหนึ่งในนโยบายสำคัญที่บริษัทฯ
ยึดถือและปฏิบัติมาโดยตลอดเพื่อให้การดำเนินธุรกิจราบรื่นและลดความเสี่ยงจากปัจจัยภายนอกลง

2.3 ความเสี่ยงจากเหตุภัยภิบัติทางธรรมชาติ

2.3.1 ความเสี่ยงอันเนื่องมาจากเหตุภัยภิบัติทางธรรมชาติ

บริษัทฯดำเนินธุรกิจโดยมีนโยบายการจัดเก็บสินค้าเพื่อเตรียมความพร้อมในการให้บริการโดยมีอัตราส่วนสินค้าคงคลังต่อยอดขายอยู่ที่ร้อยละ
9.39 9.33 และ 11.24 ในปี 2553 2554 และ 2555 ตามลำดับ
ดังนั้นแล้วหากเกิดภัยภิบัติทางธรรมชาติอันจะส่งผลกระทบต่อสินค้าคงคลัง บริษัทฯ
มีแนวโน้มที่จะสูญเสียรายได้ในส่วนนั้นๆ ไป อย่างไรก็ตามบริษัทฯ
มีแนวทางการบริหารความเสี่ยงต่อภัยพิบัติทางธรรมชาติโดยการทำประกันภัยเต็มจำนวน
ซึ่งครอบคลุมถึงสินค้าคงคลังและค่าเสียโอกาสทางธุรกิจ
ซึ่งอาจผลกระทบต่อการดำเนินธุรกิจของบริษัทฯ ในกรณีเกิดเหตุภัยพิบัติเหล่านั้น

2.4 ความเสี่ยงด้านการบริหารและผู้ถือหุ้นรายใหญ่

2.4.1 ความเสี่ยงอันเนื่องมาจากบริษัทมีผู้ถือหุ้นรายใหญ่ถือหุ้นเกินกว่าร้อยละ 50

ณ วันที่ 31 ธันวาคม 2555 กลุ่มอนันตรัมพร (ซึ่งประกอบด้วยนายสมบัติ อนันตรัมพร นางชลิดา
อนันตรัมพร และบริษัท อินเตอร์ลิ้งค์ โฮลดิ้ง จำกัด) ถือหุ้นของบริษัทฯ รวมกันทั้งสิ้น
64,645,200หุ้น คิดเป็นร้อยละ 64.65 ของจำนวนหุ้นที่มีสิทธิออกเสียงทั้งหมดของบริษัทฯ
ซึ่งทำให้กลุ่มอนันตรัมพรสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นๆ
ที่ต้องใช้เสียงส่วนใหญ่ของที่ประชุมผู้ถือหุ้น ยกเว้นเรื่องที่กฎหมายหรือข้อบังคับของบริษัทฯ
กำหนดให้ต้องได้รับเสียง 3 ใน 4 ของที่ประชุมผู้ถือหุ้น ดังนั้น
จึงอาจเกิดความเสี่ยงแก่ผู้ถือหุ้นรายอื่นจากการที่ผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่กลุ่มผู้ถือหุ้นรายใหญ่เสนอได้

อย่างไรก็ตาม เพื่อให้การดำเนินธุรกิจของบริษัทฯ เป็นไปอย่างโปร่งใส
และมีการถ่วงดุลอำนาจในการบริหารงานของบริษัทฯ บริษัทฯ
จึงได้จัดโครงสร้างการจัดการซึ่งประกอบด้วยคณะกรรมการบริษัทและคณะกรรมการตรวจสอบ
ซึ่งประกอบไปด้วยบุคลากรที่มีความรู้ความสามารถ
และมีการกำหนดขอบเขตการดำเนินงานและการมอบอำนาจให้แก่กรรมการและผู้บริหารอย่างชัดเจน
มีการกำหนดมาตรการการทำรายการที่เกี่ยวโยงกับกรรมการ ผู้ถือหุ้นรายใหญ่
ผู้มีอำนาจควบคุมกิจการ และบุคคลที่อาจมีความขัดแย้ง
อีกทั้งยังมีการแต่งตั้งบุคคลภายนอกที่เป็นอิสระเข้าร่วมในคณะกรรมการบริษัทจำนวน 3 ท่าน
โดยทุกท่านรับหน้าที่เป็นคณะกรรมการตรวจสอบของบริษัทฯ เพื่อทำหน้าที่ตรวจสอบ
ถ่วงดุลการตัดสินใจ และพิจารณาอนุมัติรายการต่างๆ ก่อนนำเสนอต่อผู้ถือหุ้น นอกจากนี้ บริษัทฯ
ยังจัดให้มีหน่วยงานตรวจสอบภายในของบริษัทฯ
โดยมีหน้าที่หลักในการดูแลระบบควบคุมภายในเพื่อให้เป็นไปตามระบบงานที่ได้กำหนดไว้